Joe Hart City-helt i seksmålsthriller
Drøye kvarteret før slutt var Yaya Touré frempå og dunket inn 3-2 til gjestene fra Manchester, det etter at bortelaget hadde gitt fra seg en 2-0-ledelse. Dramatikken var imidlertid langt fra over, og Manchester City har all grunn til å takke Joe Hart for at laget kan krysse landegrensen fra Wales til England med tre poeng i sekken. To ganger i løpet av det siste kvarteret vartet han opp med mesterlige redninger. Spesielt imponerende var keeperen da han lå så lang han var for å dytte headingen til Federico Fernández utenfor målet. Bare minutter senere forhindret han Bafétimbi Gomis fra kloss hold, som også han forsøkte seg med hodet. Da gikk det bedre for tidligere Swansea-spiller Wilfred Bony. Via stolpen punkterte City-innbytteren kampen to minutter på overtid. Han valgte å ikke feire, men fikk likevel applaus fra publikum på Liberty stadium. Manchester City vant 4-2. Les utfyllende referat fra kampen her! Seieren betyr at Manchester City trygget sin 2. plass og legger press på Arsène Wengers menn. Arsenal må slå Manchester United for å holde følge poengmessig med Yaya Touré og co. VG Direkte: Kl 17:00 | Manchester United - Arsenal Også i den første omgangen var Joe Hart god. Tidlig var han frempå å forhindret en våken Nathan Dyer som snappet ballen fra en sløv Eliaquim Mangala. Hjemmelaget hadde også et spillemessig overtak, men det var Manchester City som først fikk uttelling. Yaya Touré dunket til fra 15 meter, og via et bein var Lukasz Fabianski i buret satt ut av spill. Ikke lenge etterpå var James Milner frempå etter nydelig kontringsfotball med Frank Lampard, Sergio Agüero og nevnte Milner i hovedrollene. Rett før pause fikk også hjemmelaget hull på byllen, fullt fortjent. Gylfi Sigurdsson vartet opp med en real perle da han fra 17 meter dunket ballen utagbart i Harts venstre hjørne. I den andre omgangen ble Citys 2-0-ledelse hentet opp, da Bafétimbi Gomis var god innenfor sekstenmeteren til City. 0-2 var blitt til 2-2, men da fikk Yaya Touré nok. Hans scoring, Joe Harts mesterlige redninger og Wilfred Bonys spiker i kista gjorde at City tar med seg alle poengene til Manchester. Laget står nå med 76 poeng, seks foran Arsenal på tredje (to kamper mindre spilt) idet det gjenstår én runde for Pellegrinis menn. Swansea ender nå på åttendeplass.
(Swansea - Manchester City 2-4) Yaya Touré sendte Man City opp i 3-2 etter at laget først hadde gitt bort en 2-0-ledelse. Men hadde det ikke vært for Joe Hart, kunne også den ledelsen vært skuslet bort.